Document ID: 32008R0058

ΚΑΝΟΝΙΣΜΌΣ (ΕΚ) αριθ. 58/2008 ΤΗΣ ΕΠΙΤΡΟΠΉΣ
της 24ης Ιανουαρίου 2008
για τροποποίηση του κανονισμού (ΕΚ) αριθ. 712/2007 σχετικά με το άνοιγμα διαρκών δημοπρασιών για την επαναπώληση, στην κοινοτική αγορά, σιτηρών που έχουν στην κατοχή τους οι οργανισμοί παρέμβασης των κρατών μελών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1784/2003 του Συμβουλίου, της 29ης Σεπτεμβρίου 2003, σχετικά με την κοινή οργάνωση της αγοράς σιτηρών (1), και ιδίως το άρθρο 6,
Εκτιμώντας τα ακόλουθα:
(1)
Βάσει του κανονισμού (ΕΚ) αριθ. 712/2007 της Επιτροπής (2) ανοίχτηκαν διαρκείς δημοπρασίες για την επαναπώληση, στην κοινοτική αγορά, σιτηρών που έχουν στην κατοχή τους οι οργανισμοί παρέμβασης των κρατών μελών. Το άρθρο 2 του εν λόγω κανονισμού προβλέπει ότι οι προσφορές που υποβάλλονται από τους επιχειρηματίες πρέπει να συνοδεύονται από εγγύηση δέκα ευρώ ανά τόνο, κατά παρέκκλιση από το άρθρο 13 παράγραφος 4 δεύτερο εδάφιο του κανονισμού (ΕΟΚ) αριθ. 2131/93 της Επιτροπής, της 28ης Ιουλίου 1993, για τον καθορισμό των διαδικασιών και των όρων διάθεσης των σιτηρών που κατέχουν οι οργανισμοί παρέμβασης (3).
(2)
Οι τιμές των σιτηρών στην κοινοτική αγορά σημείωσαν εν γένει θεαματική άνοδο από την έναρξη της περιόδου 2007/08. Ωστόσο, η άνοδος αυτή δεν είναι σταθερή, ενώ διαπιστώνονται σημαντικές διακυμάνσεις των προαναφερόμενων τιμών, με αποτέλεσμα να υπάρχει διαφορά η οποία μερικές φορές είναι πολύ μεγάλη μεταξύ των τιμών που επικρατούν στην κοινοτική αγορά, οι οποίες εμφανίζουν σημαντική πτώση, και των τιμών στις οποίες πωλούνται τα προϊόντα στο πλαίσιο δημοπρασιών κατά την εξαγωγή τους από τα αποθέματα παρέμβασης. Όπως αποδεικνύεται, δεδομένων των διαφορών αυτών, οι παρτίδες που έχουν δημοπρατηθεί δεν παραλαμβάνονται από τους δικαιούχους επιχειρηματίες των δημοπρασιών. Η εγγύηση των 10 ευρώ ανά τόνο που καθορίζεται επί του παρόντος δεν αποδεικνύεται επομένως επαρκής για την παραλαβή των εν λόγω παρτίδων. Για να αποφεύγονται καταστάσεις αυτής της μορφής και να είναι δυνατή η αποτελεσματική λειτουργία της δημοπρασίας που καλύπτει ο κανονισμός (ΕΚ) αριθ. 712/2007, είναι σκόπιμο να αυξηθεί η εν λόγω εγγύηση.
(3)
Πρέπει συνεπώς να τροποποιηθεί ο κανονισμός (ΕΚ) αριθ. 712/2007.
(4)
Τα μέτρα που αναφέρονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 2 του κανονισμού (ΕΚ) αριθ. 712/2007 αντικαθίσταται από το ακόλουθο κείμενο:
«Άρθρο 2
Οι πωλήσεις που προβλέπονται στο άρθρο 1 πραγματοποιούνται σύμφωνα με τους όρους που καθορίζονται στον κανονισμό (ΕΟΚ) αριθ. 2131/93. Εντούτοις, κατά παρέκκλιση από το άρθρο 13 παράγραφος 4 δεύτερο εδάφιο του ίδιου κανονισμού, η εγγύηση της προσφοράς ορίζεται σε 25 ευρώ ανά τόνο».
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Ιανουαρίου 2008.

Labels: 3
17
18